དང་ཐོག་ང་དང་ཨག་མ་ཐོ་ཝར་ཁ་བརྡ་བྱ་ཁག་པོ་བྱུང་ཞིང་།མོ་རྩེད་མཚར་ཆེ་ལ་སྐད་ཆ་བཙན་པོ་སྨྲ་མཁན་ཞིག་རེད་པས།ངའོ་སྙམ་པའི་ཉམས་ཀྱིས་ཕ་རོལ་པོས་ལབ་པའི་སྐད་ཆ་དག་ལ་སྙིང་པོ་ཅི་ཡང་མེད་པར་འདོད་ཚེ་དེ་མ་ཐག་ཕ་རོལ་པོའི་བཤད་མཚམས་གཅོད་པའམ།ཡང་ན་ཁ་བརྡའི་ཁྲོད་གླེང་བའི་རྩོམ་པ་པོ་ཁ་ཤས་ལ་འཛེམ་མེད་ངང་ཟུར་ཟ་བའམ་ཁྱད་གསོད་བྱས་ཡོང་།ཕྱི་ཚུལ་ལ་བལྟས་པ་ཙམ་གྱིས་ཀྱང་མོ་རང་རྒྱལ་མོ་ཞིག་སྟེ་དཔེར་ན་རྒྱལ་མོ་ཁཱ་སེ་རེནལྟ་བུ་གཟུགས་རིང་ལ་སྟོབས་ཆེ་བ།ལས་ཀ་དལ་བ།གཞོན་ནུ་མའི་སྐབས་དང་རིང་དུ་བྲལ་ཏེ་ལོ་ན་བདུན་ཅུ་ལྷག་ལ་སླེབས་པའི་ཉམས་མངོན་ཡོད་པ་ཞིག་རེད།ཕྱིས་སུ་ངས་གཞི་ནས་མོ་རང་ཤིན་ཏུ་ཁེར་ཧྲེང་བ་དང་།རེ་ཐག་ཆད་པའི་ངང་འཚོ་ཞིང་།གྲོགས་པོ་ཤིན་ཏུ་མཁོ་བར་ཤེས།དོན་ལ་སྐབས་དེར་མི་རབས་གསར་པའི་གཞོན་ནུ་ཕོ་མོ་སྐོར་ཞིག་མོའི་འཁོར་དུ་འདུས་ཡོད།མོ་སི་ཁོ་རུ་མོ་ལ་སྡོད་ཁང་མེད་པས་གྲོགས་པོ་ཞིག་གི་ཁྱིམ་དུ་བསྡད་ཡོད་ཅིང་།རྒྱུན་དུ་གློག་སྐས་མེད་པའི་ཐོག་བརྩེགས་ལྔ་པའམ་དྲུག་པ་ཡིན་ལ།དེ་གར་སླེབས་རྗེས་མོ་རང་ཧ་ལམ་ཁ་མི་གྱེས་པ་ལྟར་དུ་སྡོད་པར་བྱེད།མོ་འདྲ་བར་སྙིང་ནད་ཡོད་པ་དག་ཐོག་བརྩེགས་གཅིག་ལ་ཡར་འགོ་བར་ཆུ་ཚོད་ཕྱེད་དམ་གཅིག་དགོས།མོས་སྙན་ངག་པ་དག་ལོ་ན་ངེས་གཏན་ཞིག་ལ་སླེབས་ཚེ་ངེས་པར་དུ་གཟབ་གཟབ་བྱ་དགོས།སྙན་ངག་གང་རུང་ཞིག་ཀྱང་སྙན་ངག་མཐའ་མ་ལ་འགྱུར་ཉེན་ཆེ་བས་སྙན་ངག་ཞན་པོ་གཅིག་ཀྱང་འབྲི་མི་ཉན་ཞེས་ཟེར།